Xazinaning “oʻgʻirlangan qismi” yoki Jadid Mansurov va uning safdoshlari

SSSRning Oʻrta Osiyodagi GPUsida toʻplangan “Tovar” va Praviteli» deb nomlangan maxfiy hujatlar majmuidan kitobxonimiz xabardor. “Praviteli”dagi maʼlumotlar asosan amirlik xazinasining Buxoro sovet hukumati va kommunistik partiyasi rahbarlari tomonidan “oʻgʻirlangani” va “oʻzlashtirilgani”ga oid. Shuni alohida taʼkidlash lozimki, GPUning bu xufyachilar tomonidan tayyorlangan maʼlumotlarida hech shubha uygʻotmaydigan asosli haqiqatlar bilan bir qatorda taxmin va gumonlar ham mavjud. Bizningcha, ularning qaysi biri haqiqat, qaysi biri tuhmat ekanligini toʻla aniqlashning iloji yoʻq. Shuning uchun ham biz ularni ruschadan oʻzbekchaga agʻdarib, qanday mazmunda boʻlsa shundayligicha, biroz qisqartirib va umumlashtirgan holda aynan bayon etishni maqsadga muvofiq deb bildik. Chunki kitobxonimiz ularning mazmun va mohiyatini oʻzi anglab oladi, degan umiddamiz. 

GPU hujjatlarida amirdan qolgan xazinani topib, uni oʻzlashtirib olgan deb koʻrsatilganlaridan eng koʻzga koʻrinarlisi Mirzo Muhiddin Mansurov va uning oʻgʻillari Mirza Isom, Mirza Mansur, Mirza Abdulqodir, Mirza Xayrullo Muhiddinovlardir. Hujjatlarda ularning xazina bilan bogʻliq bir qator xatti-harakatlari bayon etilgan. Lekin ularning birortasining ham “kirdikori” fosh etilib javobgarlikka tortolmagan. Ammo gap shundaki, bu maʼlumotlar kishini bevosita oʻziga tortadi va befarq qoldirmaydi. 

Oʻshalardan biri “Buxoro amiriga tegishli boyliklar va uning BXSR tashkil topishi oldidagi hlati haqida maʼlumotnoma” deb nomlangan boʻlib, u Yudin degan xodim tomonidan tayyorlangan. 1920 yil 20 iyunda esa maʼlumotnoma Oʻzbekiston SSR Davlat Siyosiy boshqarmasi raisi oʻrinbosari Gofeskiy tomonidan maxsus yoʻllanma xat bilan SSSRning Oʻrta Osiyodagi Maxsus Davlat Siyosiy boshqarmasining vakolatli vakili Belskiyga yuborilgan. Unda shunday deyilgan: “Buxoro inqilobi paytida Mirza Muhiddin Mansurov amirdan qolgan xazinani hisobga oluvi Markaziy komissiya raisi boʻlgan. U oʻsha paytda amirning qamoqqa olingan mirzalariga hukumat nomidan agar amirning xazinasi qayerda saqlanib qolganligini koʻrsatsanglar ozod qilib yuboramiz, deb vaʼda berish bilan birga, ularga tazyiq oʻtkazadi. Bunga ishongan mahbuslar (Mirza Umar va Mulla Mirza — S.X.) esa, 17 sandiq oltin va brilliantlar koʻmilgan joyni oshkor qiladilar. Bu 17 sandiq boylikni, u Mirza Umar bilan Mulla Mirzalarning yordamida topib, oʻziniki qilib oladi. Biroq xazina topilgan kechasiyoq Mansurovning buyrugʻi bilan Mirza Umar otib tashlanadi. Mulla Mirza esa Buxoro shahridan nomaʼlum bir tomonga olib chiqib ketiladi. Mana shunday yoʻl bilan Buxoro amirining xazinasi va unga juda yaqin boʻlgan qozikalonning taxminan 30 million soʻmlik boyligi Mansurovning mulki boʻlib qoladi”. Shuni ham qoʻshimcha qilish kerakki, “Maʼlumotnomada amirning qimmatbaho toji ham Mansurovning qoʻlida boʻlgan degan fikr bor. 

Mirza Muhiddin Mansurov Buxorodagi jadidchilik harakati asoschilaridan. U Buxoro tarixiga oid hujjat va kitoblarda qayd etilishicha, dastlab birinchilar qatorida oʻz uyida jadid maktabi ochgan. 1910-1917 yillarda maxfiy faoliyat yuritgan jadidlarning «Tarbiyai atfol” (“Bolalar tarbiyasi”) nomli maʼrifiy tashkiloti hamda oshkora chop etilgan tojikcha “Buxoroi Sharif ” (1912-1913) yillar gazetasiga homiylik qilgan. Jadidchilikni moddiy mablagʻ bilan taʼminlab turgan savdogar boylar qatorida turib, xalq manfaati, maorif va maʼrifat yoʻlida kattagina ishlarni amalga oshirgan. 

U Yosh buxoroliklar partiyasi tashkil topishi va faoliyat yuritishida eng faol tashkilotchilardan hisoblangan. Shuning bilan birga M.Mansurov boshqalar qatori amirning 1917 yil 7 aprelda islohot oʻtkazish haqidagi “Manifest”ni imzolashiga ham katta hissa qoʻshadi. Jadidlarning 8 apreldagi koʻcha namoyishi fojia bilan yakun topib, 30 kishi qamoqqa olinganidan keyin Yosh buxoroliklar partiyasi Markaziy Qoʻmitasi raisi etib saylanadi. Shundan soʻng oʻz faoliyatini Moskvada davom ettiradi. 1919 yil noyabrida Sharq xalqlari kommunistik tashkilotlari Markaziy byurosi qoshida Buxoro boʻlimi tashkil etilishida faollik koʻrsatib, Moskvada “inqilobiy tajriba” ortttiradi, tarbiyalanadi. 

Fayzulla Xoʻjayevning guvohlik berishicha, M.Mansurov amirning 1917 yil apreldagi islohot haqidagi manifesti bilan bogʻliq holda yuz bergan qatagʻonlik sababli Kogon shahriga qochib oʻtib, Yosh buxoroliklar safiga uch oʻgʻli bilan kelib qoʻshilgan. Bundan oldin esa u amirning savdo sohasidagi eng ishonchli kiishisi, mashhur karvonboshi Azizov bilan shaxsiy raqobatda boʻlib, bu keyinchalik siyosiy muxolifatga aylanib ketishi sababli amirdan choʻchigan holda Buxorodan ketadi. 

Umuman olganda, M.Mansurov amirlikda koʻzga koʻringan yirik savdogar boy, millat maʼrifati va taraqqiyoti fidoyisi, amirga qarshi boʻlgan jadidlardan biri. Shuning uchung ham u Buxoroda kommunistik bosqinchilar yordamida Yosh buxoroliklar davlat toʻntarishi yasab, amirni mamlakatdan badargʻa etgach, Buxoro sovet hukumati tarkibiga kiradi va oʻta muhim lavozimlarni egallaydi. 

1923 yilga kelib, M.Mansurov 63 yoshga toʻlishi munosabati bilan qarilik bahonasida hukumat tarkibidan chiqib, qorakoʻl, jun va boshqalar savdosi bilan mashgʻul boʻladi. 

“Tovar”dagi Mansurovga tegishli maʼlumotlardan yana biri 1928 yil 17 martdan to 1 aprelgacha Buxoroga Moskvadan maxsus topshiriq bilan kelgan, nomi koʻrsatilmagan vokalotli bir xodimning hisobotidir. Bu hisobot kattagina hajmda boʻlib, quyidagi mavzularga boʻlingan: 1) “Muhiddinning boyligi”; 2) “Mirza Muhiddinning boyligini boshqa guvohlar qanday aniqlangani”; 3) “Qozikalonning xazinasi aniq va asta-sekinlik bilan Muhiddinovning qoʻliga oʻtgani”; 4) “Mirza Muhiddinning qozikalonning boyligi haqida aytganlari”; 5) “Muhiddinovlar oilasi haqida baʼzi bir mulohazalar”; 6) “Buxoro amirining boyligi va u saqlanadigan joyni toʻla-toʻkis biladigan shaxslar”. 

Quyida bu hisobotning oʻzbekchaga agʻdarilgan qisqacha matnini keltiramiz: “Muhiddinning boyligi masalasi keyingi paytlarda bir necha bor koʻtarilmoqda. Bu masala bilan nafaqat Buxoro, Toshkent, Samarqand, shuningdek, Moskva ham qiziqmoqda. Moskvaninng siyosiy arxivida Fayzulla Xoʻjayevning oʻrt. Rudzutakka, agar hukumat Mirza Muhiddin Mansurov va uning qarindoshlarini qamoqqa olishga rozilik bersa, SSSR omboriga oʻttiz million soʻmlik mahsulot va boylik qaytarilishi haqida aytganlari saqlanmoqda. Mirza Muhiddin M ansurov esa, F.Xoʻjayevning bu bayonotini shunchaki hazil deb aytmoqda. 

Mirza Muhiddin keyingi yillarda oʻz kapital mablagʻi va boyligini chet elga oʻtkazib yuborish uchun jiddiy mashgʻul boʻlmoqda. Dastlab u xorijga haj safari bahonasida ketmoqchi boʻldi. Lekin buning iloji boʻlmadi. 1923 yilda uning oʻgʻli Mirza Xayrullo qorakoʻl teri savdosi bilan xorijga chiqadi. Bundan foydalanib, Muhiddin Mansurov savdodan tushgan yetti yuz ming naqd pulni va maxfiy ravishda chetga olib oʻtilgan brilliantlar hisobidagi ikki yarim millionlik oltin pulni Germaniyaga oʻtkazishga muvaffaq boʻladi. 

Mirza Xayrullo bu pullarni oʻz nomidan Germaniyadagi banklardan biriga qoʻyadi. Biroq, uning bu oʻzboshimcha harakatidan chol (otasi — S.X.) norozi boʻladi. U kapitalni oʻzining nomiga qoʻyilishini xohlagan edi-da! Hozirgacha ham Mirza Muhiddin M ansurov buni esidan chiqar olganicha yoʻq. 

Mansurov bundan boshqa oʻz boyligini xorijga oʻtkazishning iloji boʻlmaganligi sababli, shundan soʻng savdo agentlari orqali sarmoyasini Moskva, Boku, Toshkent, Samarqand, Dushanbega oʻtkazadi. U qorakoʻlchilikka katta mablagʻ sarflaydi. Buxoro atrofidan, Qoʻrgʻontepadan va boshqa joylardan qorakoʻl qoʻylarni qoʻrasi bilan sotib oladi. Shuningdek, u paxtachilikka ham pul sarflaydi… 

Mansurovning shu usulda oʻz kapitalini maʼlum joylarga sarflashdan maqsadi, SSSRda qoladigan oila aʼzolarini pul bilan taʼminlash boʻlgan edi. Oʻzi esa qanday qilib boʻlmasin xorijga oʻtib ketishning payida boʻldi. Mana shunday maqsadi umidida amalga oshirgan xatti-harakatlaridan biri, u oʻzining tanishi, sinashli joʻrasi A.A.Gellikninng xotini Zinaida Grigoryevna Gellikka soxta nikoh bilan Moskvada uylanishi boʻldi. Buning evaziga oʻz xotinini qoʻyib, uning Mansurovga turmushga chiqishiga «rozi” boʻlganligi uchun A.A.Gellik oʻz “doʻsti”dan 100 ming soʻm olgan. Bunga Mansurovning oʻgʻli va nevaralari guvoh. 

3. G.Gellik M.Mansurovga oʻz maqsadini amalga oshirish, yaʼni chet elga qochishga va boyliklarini xorijga oʻtkazishi ham da boshqa muhim ishlarini amalga oshirishi uchun kerak edi». 

Maʼlumotnomada yozilishicha, M.Mansurov Z.G.Gellikka uylanishdan tashqari oʻz maqsadi yoʻlida yana boshqa hiyla-nayranglarni ham sunʼiy ravishda uyushtiradi. Masalan, u jamoatchilikni chalgʻitish uchun oʻgʻli Mirza Abduqodirning uyidagi boyliklarni oʻgʻrilar oʻgʻirlashini yolgʻondakam uyushtiradi. Shuningdek, u hamma oʻgʻil-qizu kelinlarini yigʻib, juda katta qarzdor boʻlib qolganligini aytib, agar ayollar jami tilla taqinchoqlarini bermasa, oʻzini qoʻlida ushlab turgan stakandagi yodni ichib oʻldirishini aytadi., Ayollar esa bunga rozi boʻlib, uni “oʻlimdan” saqlab qoladi. 

Maʼlum boʻlishicha, Mirza Muhiddin Mansurov oʻzini nochor qiilbi koʻrsatgan va uyidagi boyligini esa farzandlari talashib-tortishib olib ketgan maʼnoda bildirish uchun yana bir aql bovar qilmaydigan tadbirni oʻylab, buni ham rosmana jamoatchilikka oshkor qiladi. Bu gal endi, u oʻz uyida kelini Zahrooy (oʻgʻli Xayrulloning xotini) bilan bir karavotda yotgan boʻladi. Buni koʻrgan Xayrullo esa kechasi soat oʻn birlarda katta akasi Isom, unnig oila aʼzolari va onasini chaqirib kelib, toʻs-toʻpolon koʻtaradi. Kampir esa eri Muhiddinni kalish bilan uradi, haqoratlaydi. 

Shundan soʻng uning uyidagi roʻzgʻor anjomlari “dili siyoh boʻlgan” farzandlar tomonidan boʻli olinadi. Shu bahonada M.Mansurovning oldindan ogoh boʻlib shay turgan odamlari ham kelib, amirdan qolgan xazina boyliklarini ham olib ketib, ishonchli joylarga yashiradilar. Qariya esa ship-shiydon boʻlgan, vayrona koʻrinishdagi uyda bir oʻzi qoladi. “Uyat”dan masjidu namozlarga borolmay, koʻcha-koʻylarga chiqolmay qoladi. Ammo zimdan oʻz odamlari orqali vaziyatni oʻzi boshqarib boradi. 

Qoʻlimizdagi oʻsha “Maʼlumotnoma”ning oxirrogʻida yana quyidagilar yozilgan: “Shu narsa maʼlumki, Muhiddinovning oila aʼzolari chetga qochib ketishga tayyor. Uning oʻgʻli Mirza Isom xorij pasportini olgan. Mirza Xayrullo esa hozir baʼzi bir kishilar orqali Afgʻoniston pasportini olishga harakat qilyapti. Mirza Nizom allaqachonoq xorij pasportini qoʻlga kiritgan. Mirza Muhiddin /Mansurov/ ham Zinaida Grigoryevna orqali oʻarbiy Germaniyaga chiqib ketish uchun xorij pasportini oladi. 

Qolgan boyliklarni esa xorijga  Mirza Xayrullo olib ketishi kerak. Bu toʻgʻrida u Afgʻon vakili bilan Buxoroda gaplashib olgan. Shuningndek, bu masala Toshkentdagi Afgʻon bosh konsuli bilan ham bir necha bor kelishib olingani maʼlum”. 

“Maʼlumotnoma”ning asosiy mazmun va xulosasi shuki: M.Mansurov juda aqlli va uddaburon, tadbirkor odam. U amirdan qolgan xazinani hamda mamlakatda amirdan keyingi ikkinchi katta boy — qozi-kalonning ham boyliklarini oʻziniki qilib olgan. Buning maʼlum qismini xorij (Germaniya)ga chiqarib ulgurgan. Qolganlarini esa endi olib chiqib ketishga qattiq kirishgan holda faoliyat yuritmoqda. Bu taxminan 1917-1927 yillar oraligʻidagi katta tarix ichidagi “kichik tarix” boʻlib, hujjjatlarning mazmunidan koʻrinib turibdiki, qoqea tugallanmagan. Aniqroq qilib aytsak, M.Mansurovning shundan keyingi faoliyati va taqdiri bizga nomaʼlum. Buni aniqlash bundan keyingi vazifa boʻlib turibdi. Chunki, bu millat uchun zarur boʻlgan koʻpgina tarixiy voqeliklarning roʻyobga chiqishiga yordam beradi. 

GPU xodimlari tomonidan toʻplangan maxfiy hujjat va xufyanomalar majmui, yaʼni 243 — “Tovar” nomli maxsus maxfiy davlat ahamiyatiga molik kuzatuv “ish”i (“delo”si) 1922-1928 yillarga oid boʻlib, shundan soʻng harakatdan toʻxtatilib, arxivga topshirilgan. Undagi M.Mansurovning faoliyatiga qaratilgan masala oxiriga yetkazilmagan. Agar mana shunga suyanib fikr yuritsak, “qilni qirq yorgan” GPU bu gal “ish”ni oxirigacha yetkaza olmagan. Bu esa, Mansurov tomonidan amir va qozikalondan qolgan oltin boyliklar oʻzlashtirilganligi isbotlanmaganligidan dalolatdir yoki isbotini topa olmagan haqiqatdir. Lekin bir narsa maʼlumki, M.Mansurov katta boy, savdogar va ishbilarmon boʻlgan. Pul topib boylik orttirishni yaxshi bilgan. Shu maʼnoda uning oʻz boyligini asrash va xorijga chiqib ketish uchun qilgan xatti-harakatini ijobiy baholamoq kerak. Uning “qarzdor boʻlib” ayollarning tilla taqinchoqlarini yigʻib olishi, Z.G.Gellikka “uylanishi” kabi soxta, xoʻjakoʻrsin uchun qilingan va boshqa harakatlarini oʻsha kommunistik va adolatsizlik zulmining qusuri deb tushunmoq kerak. 

Tarixdan maʼlum boʻlishicha, M.Mansurovning oʻgʻillari ham jadidchilik harakati va undan keyingi tarixda faoliyat koʻrsatganlardan. Ularning xizmati tarixda oʻz oʻrni va bahosiga ega. Ayniqsa, bu oʻrinda Mirza Abdulqodir Muhiddinovning xizmati alohida tahsinga sazovordir. U ham Buxorodagi aprel fojiasidan keyn jabrlanib, muhojirlikda, Buxorodan chetda “inqilobiy faoliyat” bilan band boʻldi. Buxoro kommunistik partiyasi tashkil topishiga katta hissa qoʻshdi. U 1920 yil 16 avgustda Chorjoʻyda chaqirilgan partiyaning IV qurultoyida delegat sifatida qatnashdi. Xuddi mana shu qurultoyda sovetlar Rossiyasi armiyasining Buxoroga bostirib borib amirlikni tugatishi haqida qaror qabul qilinadi.

Buxoro kommunistik bosqinchi armiya tomonidan bosib olinib, Yosh buxoroliklar hokimiyatni egallagach, M.A.Muhiddinov partiya va hukumat lavozimlarida ishlaydi. 1920 yil 14 sentyabrda esa, u Butun Buxoro Inqilobiy Qoʻmtasi raisi etib tayinlanadi. Unda ham boshqa jadidlar qatori kommunistik mustamlakachilikka nisbatan norozilik kuchayadi. Shu sababdan ham Buxoroda 1920 yil sentyabridayoq Ahmad Zaki Validiy boshchiligida ish boshlagan aksilkommunistik maxfiy tashkilot — “Turkiston milliy birligi” Oʻrta Osiyoda yashirin faoliyat yuritadi. 

Tarixiy maʼlumotlarga koʻra, bu tashkilotga 1921 yil 30 iyul kuni Abdulqodir Muhiddinovning uyidagi “gap”da, yaʼni maxfiy majlisda A.Z.Validiy Turkiyadan Mustafo Kamol poshoning maxsus topshirigʻi bilan Buxoroga kelgan Turkiya Buyuk Millat Majlisi aʼzosi Islom Soʻfi taklifi bilan rahbar etib saylanadi. 

“Tovar” va “Praviteli”da M.Mansurovdan tashqari Buxoro kompartiyasi va sovet hukumatining yana bir guruh rahbarlari amirdan qolgan oltin xazinani oʻzlashtirib xorijga qochib ketganlikda ayblanadi. Bu aybdorlarning “aybi”ni bugungi kunda sal boshqacharoq talqin qilish ham mumkin. Gap shundaki, bularning hammasini ham bir ixl maʼnoda oʻgʻri, qochoq hamda muttahamlikda ayblash uncha toʻgʻri emas. Chunki ularning xatti-harakati va maqsadlari hamda tanlagan yoʻli oʻsha davrdagi oʻta murakkab tarixiy muhit bilan bogʻliq boʻlgan. Ularning aksariyati xalq va vatan manfaati yoʻlida bel bogʻlab amirni taxtdan agʻdarishda Rossiyada bosh koʻtargan “bolshevik balosi”dan foydalanib, uning makkorona tuzogʻiga ilinganligini juda tez anglab yetdilar. Shu sababdan ham Vatanda qolib xizmat qila olmasliklari va asta-sekin oʻzlari badnom boʻlishlaridan koʻra, xorijga ketib jon saqlashlari yoki keyinchalik qaytib kelish umidida boʻlganlar ham yoʻq emas. 

Yuqoridagi “Maʼlumotnoma”da “xazina oʻgʻrisi” sifatida yana quyidagilar koʻrsatiladi: BXSR moliya noziri (vaziri) Nosir Hakimov, Moliya vazirligi Moliya boshqarmasi boshligʻi Sattorxon oʻafforxoʻjayev, BXSRning Germaniyadagi savdo vakolatxonasi boshligʻi Yusufbek Mukimboyev, BXSRning Afgʻonistondagi elchisi Yusufzoda, Buxoro Inqilobiy QOʻmitasi qoshidagi Favqulodda komissiyasi raisi Muhitdin Xoʻjayev va boshqalar. 

Agar M.Mansurov amirdan qolgan oltin xazinani hisobga olish komissiyasining raisi boʻlgan boʻlsa, N.Hakimov omon qolgan xazinani topish, BXSRning moliyaviy asosini tashkil etishga rahbarlik qiladi. Topilgan xazina dastlabki kunlardanoq toʻla maʼnoda uning tasarrufida boʻlgan. “Men Hakimovning oldiga kirsam, — deb eslaydi 1934 yilda Fayzullaxoʻja Toʻqsoba Muhammadiyev, — u yerda (Hakimovning kabinetida — S.X.) Muhiddin Mansurov (Abdulqodir Muhiddinovning otasi), Usmon Xoʻja (Usmonxoʻja Poʻlatxoʻjayev) kutib oʻtirgan ekan. Suhbat chogʻida ular menga oʻrislar oʻzlari oldin topib olib ketgan joylardan boshqa oltin saqlanayotgan joylarni biladigan kishilarni topib berishni soʻrayotganligini aytdi. Men oʻsha joylarni koʻrsatishga rozi boʻldim. Mirza Muhiddin Mansurov va Usmon Xoʻja bilan birga faytunda «Ark” tomon yoʻl oldik. Yoʻlda… Usmon Xoʻja menga qarata aytdi: “Agar oltinlardan qolgan boʻlsa, oʻruslarga bu joylarni koʻrsatish bizlar uchun foydalik emas, … ularni chalgʻitishingiz kerak…” 

Shunday qilib, ruslar chalgʻitilib, amirning boshqa joyda — yertoʻlaning pastki qismida saqlanib kelingan katta miqdordagi ikkinchi bir ltin xazinasi omon qoladi va keyin u topib olinadi. Bunda birgina N.Hakimov emas, balki U.Poʻlatxoʻjayev va albatta F.Xoʻjayevlarning jasorati katta boʻldi. 

N.Hakimov 1922 yil 2 yanvarda Butun Buxoro Markaziy Ijroiya Qoʻmitasi, Buxoro Xalq Nozirlari Soveti va BKP Markaziy Qoʻmitasining qoʻshma majlisida Sharqiy Buxorodagi “bosmachilik urushi”ga qarshi kurashish utuzilgan Favqulodda komissiya raisi etib tayinlanadi. 

Buxoro sovet hukumati rahbarlarining xazina bilan bogʻliq faoliyatini kuzatuvchi hufyachi “Zuhra” degan nom ostida ish yuritgan. U 1926 yil 13 iyundagi “Buxoro Respublikasi MIQ va Moliya nozirligidagi jinoyatlar haqida axborot”ida yozadi: “Buxoro Xalq Komissarlari Kengashining pul fondi Fayzulla Xoʻjayev, Buxoro MIQning pul fondi esa Muhiddinov va Moliya noziri Nosir Hakimovlarning qoʻlida boʻlgan. 

N.Hakimov oʻsha paytda Buxoro Respublikasi xazinasidagi qariyb hamma brilliant boyliklarini olib Turkiyaga qochib ketgan. U hozir Turkiyada yashaydi, u yerda qimmatbaho toshlar savdosi bilan mashgʻul”. 

Baʼzi bir maʼlumotlarning guvohlik berishicha, N.Hakimov topilgan xazinani xohlagan paytda kelib koʻrish va nazorat qilib turish vkolatiga ega boʻlgan. Masalan, kunlardan bir kun u xazinaga kirib, undan taxminan oʻn karat keladigan brilliantni roʻmolchasiga oʻrab oladi-da, qaytib chiqishda qorovulning oldida roʻmolcha bilan burun artgan boʻlib, uni tushurib yuboradi va uni qorovulga olgin deb taklif qilib, uni sinab koʻradi. U olmaydi. Shundan soʻng brilliantni qayta yertoʻlaga kirib qoldirib, qorovulga toʻgʻriligi uchun rahmat aytib ketadi. 

Ushbu xufyanoma mana bunday soʻzlar bilan yakunlanadi: “Bir soʻz bila, aytganda, koʻpgina moʻtabar shaxslar sobiq Buxoro Respublikasini boshqarib hukmronlik qilish evaziga boyib ketganlar. Ularning boyligi butun umrlariga yetadi va hatto merosxoʻrlariga ham qoladi”. 

Bizning qoʻlimizda Sattorxoʻja oʻafforxoʻjayevning Amir xazinasining hisoboti komissiyasiga 1922 yil 14 yanvarda, 20 va 31 dekabrda va yana bitta sanasiz yozgan xatlaridan 4 tasining koʻchirmasi bor. Ularning mazmuni asosan mana bunday: 

“Hisob komissiyasiga. Menga 20.000 soʻmlik tilla yuboring. Rasmiy qogʻoz keyin joʻnatiladi. 

(Sattor Xoʻja)” 

Mana shu usulda Sattorxoʻja oʻafforxoʻjayev oʻz lavozimini suiisteʼmol qilgan holda jami quyidagicha qimmatda xazinadan oltin olgan: 80.000 soʻmlik tilla, 20.000 Buxoro tangasi, 1000 ta besh soʻmlik rus tilla tangasi. 

Bulardan tashqari, uning shaxsan oʻzi bir marta “31.225 soʻmlik tilla”, ikkinchi marta “18.505 soʻmlik tilla oldim” degan yozuv qoldirgan. Yana, 1923 yil 15 yanvar sanasi bilan qayd etilgan BXSR Xalq Nozirlari Kengashi raisining xizmat xati (slujebnaya zapiska) bilan 50.000 soʻmlik oltin olgan. Ushbu xatda “Ahmadjon Maxsum! Zudlik bilan Sattor Xoʻjaga 50.000 soʻmlik oltin berib yuboring. Aminov” degan soʻzlar yozilgan. 

“Tovar”ning 254-varagʻida konvertga solingan moliyaviy hujjatlarning soni 20 ta. Biz shulardan baʼzi birlarini namuna sifatida keltirdik, xolos. 

Bulardan maʼlum boʻlib turibdiki, amir xazinasining “Frunze bosqini”dan omon qolgan qismi kattagina miqdorni tashkil etgan. Bundan esa yuqoridagicha usulda, yaʼni nimaga sarflanishi va ni ma uchun olinganligi aniq koʻrsatilmagan holda juda katta miqdordagi boylk haqiqatan ham oʻzlashtirilganligi maʼlum boʻlib turibdi. Balki, bu boyliklar Vatan himoyasi maqsadida “bosmachilik urushi” uchun sarflangan boʻlishi ham ehtimoldan xoli emas. Lekin “Beayb Olloh” degan hikmat ham bor. Boylik, ayniqsa, oltin hamisha odamlarni yoʻldan urgani ham maʼlum.

﻿
